“ดาวโจนส์” ดีดแรง 500 จุด ขานรับกำไร “จอห์นสันฯ” สูงเกินคาด-จับตา “เน็ตฟลิกซ์” ประกาศงบ
"ดาวโจนส์" ดีดแรง 509.93 จุด แตะ 31,594.51 จุด หลังราคาหุ้นปรับตัวขึ้นทุกกลุ่ม คาดนักลงทุนเข้าเก็งกำไรผลประกอบการ “บจ.” โตแกร่ง โดย “J&J” เปิดกำไรไตรมาส 2 สูงเกินคาด จับตา “เน็ตฟลิกซ์” ประกาศงบหลังปิดตลาดวันนี้
"ดาวโจนส์" ดีดแรง 500 จุด แตะ 31,594.51 จุด ขานรับกำไร “J&J” ไตรมาส 2 สูงเกินคาด นักลงทุนจับตา “เน็ตฟลิกซ์” ประกาศงบหลังปิดตลาดวันนี้
19 ก.ค. 2565

ดัชนีดาวโจนส์วันนี้ปรับตัวขึ้นอย่างต่อเนื่องกว่า 500 จุด โดยได้แรงหนุนจากคาดการณ์ผลประกอบการที่แข็งแกร่ง
โดย ณ เวลา 22.56 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,5842.54 จุด บวก 509.93 จุด หรือ 1.64% ทั้งนี้ราคาหุ้นปรับตัวขึ้นทุกกลุ่ม นำโดยหุ้นกลุ่มอุตสาหกรรม
ราคาหุ้นของจอห์นสัน แอนด์ จอห์นสัน (J&amp;J) ดีดตัวขึ้น หลังเปิดเผยว่าบริษัทมีกำไรและรายได้ในไตรมาส 2 สูงกว่าที่นักวิเคราะห์คาดการณ์ไว้ และนักลงทุนยังคงจับตาการเปิดเผยผลประกอบการของบริษัทจดทะเบียน โดยบริษัทเน็ตฟลิกซ์จะรายงานผลประกอบการหลังปิดตลาดวันนี้
ขณะนี้บริษัทราว 9% ในดัชนี S&amp;P 500 ได้เปิดเผยผลประกอบการในไตรมาส 2 แล้ว ซึ่งราว 66% ในจำนวนดังกล่าวได้รายงานกำไรสูงกว่าที่คาดการณ์ไว้
โดยนักวิเคราะห์คาดการณ์ว่า บริษัทในดัชนี S&amp;P 500 จะมีกำไรเพิ่มขึ้น 4.2% ในไตรมาส 2 ขณะที่รายได้พุ่งขึ้น 10.2% รวมทั้งมีกำไรเพิ่มขึ้น 9.9% ในปีนี้
ส่วนการเปิดเผยตัวเลขเศรษฐกิจสหรัฐในวันนี้ กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านลดลง 2% ในเดือนมิ.ย. สู่ระดับ 1.559 ล้านยูนิต ซึ่งเป็นระดับต่ำสุดนับตั้งแต่เดือนก.ย.2564 และต่ำกว่าที่นักวิเคราะห์คาดการณ์ที่ระดับ 1.580 ล้านยูนิต จากระดับ 1.591 ล้านยูนิตในเดือนพ.ค.
ขณะที่การเริ่มต้นสร้างบ้านได้รับผลกระทบจากการพุ่งขึ้นของอัตราดอกเบี้ยเงินกู้จำนอง และราคาวัสดุก่อสร้าง รวมทั้งการขาดแคลนแรงงาน